ธปท.เผยทุนสำรองลด 500 ล้านเหรียญสหรัฐ
ธปท.เผยทุนสำรองฯ ล่าสุดอยู่ที่ 1.717 แสนล้านเหรียญสหรัฐ ลดลง 500 ล้านเหรียญสหรัฐ คาดลดเพราะทางการทยอยลดการแทรกแซงค่าเงินบาท หลังเงินบาทชะลอการแข็งค่าตามเงินทุนไหลออก
19 พ.ย. 2553

ธปท.เผยทุนสำรองฯ ล่าสุดอยู่ที่ 1.717 แสนล้านเหรียญสหรัฐ ลดลง 500 ล้านเหรียญสหรัฐ คาดลดเพราะทางการทยอยลดการแทรกแซงค่าเงินบาท หลังเงินบาทชะลอการแข็งค่าตามเงินทุนไหลออก
ธนาคารแห่งประเทศไทย(ธปท.) รายงานฐานะทุนสำรองระหว่างประเทศล่าสุด ณ วันที่ 12 พ.ย.ปีนี้อยู่ที่ 1.717 แสนล้านเหรียญสหรัฐ หรือประมาณ 5.119 ล้านล้านบาท ลดลง 500 ล้นเหรียญสหรัฐ หรือประมาณ 1.5 หมื่นล้านบาท จากสัปดาห์ก่อนอยู่ที่ 1.722 แสนล้านเหรียญสหรัฐ หรือประมาณ 5.104 ล้านล้านบาท ขณะฐานะสุทธิสัญญาซื้อขายเงินตราต่างประเทศแลกกับเงินบาทล่วงหน้า(Forward)อยู่ที่ระดับ 1.43 หมื่นล้านเหรียญสหรัฐ เท่ากับสัปดาห์ก่อนหน้า
ทั้งนี้ คาดว่าสาเหตุสำคัญที่ทุนสำรองระหว่างประเทศลดลงน่าจะเป็นผลมาจาก ธปท.ทยอยเลิกซื้อเงินเหรียญสหรัฐเข้าเก็บในทุนสำรอง เพราะความจำเป็นในการแทรกแซงเงินบาทแข็งค่าเริ่มมีน้อยลง หลังจากนักลงทุนต่างชาติเริ่มนำเงินกลับประเทศ เพื่อปิดบัญชีในช่วงสิ้นปี ช่วยให้แรงกดดันเงินบาทแข็งค่าน้อยลง  
ด้านฐานเงินหรือเงินสดหมุนเวียนในมือประชาชน อยู่ที่ 1.06 ล้านล้านบาท ลดลง 2.98 หมื่นล้านบาท จากสัปดาห์ก่อน 1.09 ล้านล้านบาท